Näytteitä otetaan jatkossa enää rajatulta ryhmältä. Jos hyväkuntoisella henkilöllä on hengitystieoireita, ohje on pysytellä kotona.

Osa sairaanhoitopiireistä ei enää testaa jokaista koronavirusepäilyä. Muun muassa Helsingin ja Uudenmaan sairaanhoitopiiri, Kuopion yliopistollinen sairaala sekä Keski-Suomen sairaanhoitopiiri ovat ilmoittaneet rajoituksista.

Jos hyväkuntoisella henkilöllä on hengitystieoireita, hänen ei enää tule soittaa päivystysnumeroihin.

Ohjeena on pysytellä kotona ja noudattaa yleisiä hengitystieinfektion kotihoito-ohjeita.

Näytteitä otetaan jatkossa:

Päivystyspotilaista, joilla on sairaalahoitoa vaativa hengitystieinfektio, ja joilla epäillään keuhkokuumetta.

Oireilevalta terveyden- ja sosiaalihuollon työntekijältä.

Erikoissairaanhoidon potilaalta tai pitkäaikaishoidon asiakkaalta, jonka akuutin hengitystieinfektion oireille ei löydy selitystä.

Yli 65-vuotiailta tai perussairailta, joilla on hengitystieinfektion oireita.

Kotikaranteenissa olevilta, jotka saavat hengitystieoireita.

Lisäksi näytteitä voidaan ottaa oireilevilta opettajilta ja oppilaitosten työntekijöiltä, jos henkilö on ollut ulkomailla 14 vuorokauden sisällä ennen oireiden alkua. Nämä näytteet otetaan mikäli resurssit sen sallivat.

Enää ei siis testata kaikkia koronavirusepäilyjä.

Epäily koronavirustartunnasta ei ole syy soittaa päivystykseen tai terveysasemille.

Jos henkilö epäilee koronavirustartuntaa tai influenssaa, tulee hänen pysyä kotona vähintään viikon ajan oireiden alkamisesta.

Päivystykseen tulee olla yhteydessä ainoastaan, jos vointi huononee niin, ettei kotihoito-ohjeilla pärjää.

THL päivitti kansalliset ohjeet torstaina, joiden mukaan koronavirusnäytteitä ei enää oteta matkailuun liittyen, vaan keskitytään ryhmiin, joiden tartuntojen selvittäminen on kriittisintä.

Lue myös:

Uusimmat tiedot koronaviruksesta: Suomessa 64 uutta tartuntaa, HUSin Lehtonen toivoo rajoituksia yölliseen anniskeluun, Tanskassa uusi tartuntaennätys

Uusimmat koronatiedot Uudellamaalla: Maakunnassa 28 uutta tartuntaa, pääkaupunkiseudulle oma koronaryhmä, hotellit ahdingossa

Katso Ylen erikoislähetys koronavirustilanteesta

Aiheesta voi keskustella lauantaihin kello 22.00:een asti.